7 नकलची मिले, 16 परीक्षकों को कारण बताओ नोटिस
10वीं की परीक्षा के दौरान सोमवार को 7 नकलची मिले। इसके अलावा केंद्र में नकल की जांच करने में लापरवाही बरतने पर 16 परीक्षकों को नोटिस जारी किए हैं। अब तक परीक्षा के दौरान 8 नकलची मिल चुके हैं। इधर केंद्रों पर लापरवाही बरतने पर परीक्षा को लेकर डीईओ ने नाराजगी जताते हुए परीक्षकों को बदलने के निर्देश दिए हैं। सोमवार को 10वीं में गणित विषय का पेपर था। इसके मद्देनजर बोर्ड की उड़नदस्ता टीम सुबह से ही केंद्रों के निरीक्षण करने निकल गई। टीम को भैंसदेही बालक स्कूल में 3, कन्या स्कूल में 2 परीक्षार्थी नकल करते हुए मिले। केंद्राध्यक्षों ने भी परीक्षा के दौरान कन्या स्कूल आमला में 1 और ब्लाक स्तरीय निरीक्षण दल ने एक्सीलेंस स्कूल चिचोली में 1 नकल प्रकरण बनाया। सोमवार को 10वीं के 28528 परीक्षार्थी में से 1274 परीक्षार्थी अनुपस्थित रहे।
मंगलवार को 12वीं का द्वितीय भाषा सामान्य अंग्रेजी, सामान्य संस्कृत, सामान्य हिंदी का प्रश्न पत्र होगा।
लापरवाही पर थमाए नोटिस
डीईओ ने केंद्राध्यक्षों, सहायक केंद्राध्यक्ष, परीक्षक को परीक्षार्थियों की सतर्कता पूर्वक तलाशी लेने के निर्देश दिए थे, लेकिन इसके बावजूद भी भैंसदेही केंद्रों पर लापरवाही बरती जा रही थी। इस स्थिति को देखते हुए डीईओ ने 16 परीक्षकों को कारण बताओ नोटिस दिए हैं। साथ ही दूसरे केंद्र में ड्यूटी करने वाले परीक्षकों को सतर्कता बरते के लिए ताकीद किया।
hin_Deva hin_Deva awa_Deva hin_Deva hin_Deva